b'\n_START_ARTICLE_\nSekvojiniai\n_START_SECTION_\nBendri apib\xc5\xabdinimai\n_START_PARAGRAPH_\n\xc5\xa0iam med\xc5\xbei\xc5\xb3 po\xc5\xa1eimiui priklauso auk\xc5\xa1\xc4\x8diausi, masyviausi, labai storais kamienais ir vieni tarp ilgiausiai gyvuojan\xc4\x8di\xc5\xb3 med\xc5\xbei\xc5\xb3 r\xc5\xab\xc5\xa1i\xc5\xb3. Tik i\xc5\xa1 \xc5\xa1io po\xc5\xa1eimio labai \xc4\xafsp\xc5\xabdingais duomenimis negali pasi\xc5\xbeym\xc4\x97ti Tikrosios metasekvojos r\xc5\xab\xc5\xa1is. Didysis mamutmedis (Generolo \xc5\xa0ermano medis) laikomas masyviausiu med\xc5\xbeiu planetoje kurio t\xc5\xabris 1489 m\xc2\xb3, kai Vis\xc5\xbeal\xc4\x97 sekvoja (Hyperion medis) auk\xc5\xa1\xc4\x8diausiu med\xc5\xbeiu - 115,62 m auk\xc5\xa1tis. Turi vienus storiausius kamienus. Labai masyviais kamienais pasi\xc5\xbeymi mamutmed\xc5\xbeiai, vieno j\xc5\xb3 (General Grant med\xc5\xbeio) kamieno skersmuo - 8,8 m, tuo tarpu storiausi\xc4\x85 sekvojos kamien\xc4\x85 turi (Lost Monarch medis), jo skersmuo 7,92 m. Mamutmed\xc5\xbeiai turi storiausi\xc4\x85 \xc5\xbeiev\xc4\x99 - iki 91 cm storio. Taip pat mamutmed\xc5\xbeiai ir vieni ilgiausiai vegetuojan\xc4\x8di\xc5\xb3 med\xc5\xbei\xc5\xb3, tarp kuri\xc5\xb3 "Muir Snag" medis yra 3266 met\xc5\xb3 am\xc5\xbeiaus. Mamutmed\xc5\xbeiai ir sekvojos am\xc5\xbeinai \xc5\xbealiuojantys, kai metasekvojos yra lapus metantys med\xc5\xbeiai.\n_START_SECTION_\nPaplitimas\n_START_PARAGRAPH_\nSekvojiniai med\xc5\xbeiai paplit\xc4\x99 labai ma\xc5\xbeuose arealuose. Vieni j\xc5\xb3, Mamutmed\xc5\xbeiai bei Sekvojos auga \xc5\xa0iaur\xc4\x97s Amerikos \xc5\xbeemyno ma\xc5\xbeam vakar\xc5\xb3 pakra\xc5\xa1tyje. Metasekvojos labai retos ir savaime auga ribotam Azijos regione. Mamutmed\xc5\xbeiai savaime auga Siera Nevados kalnuose (ryt\xc5\xb3 Kalifornijos). Sekvojos savaime paplit\xc4\x99 palei Ramiojo vandenyno pakrant\xc4\x99 tik nuo vakar\xc5\xb3 Kalifornijos vidurio iki pietvakarinio Oregono valstijos pakra\xc5\xa1\xc4\x8dio. Buvo manoma kad Metasekvojos i\xc5\xa1nyk\xc4\x99, bet jos buvo v\xc4\x97l atrastos kin\xc5\xb3 mi\xc5\xa1kininko Zhan Wang\'o kalnuoto regiono nuokaln\xc4\x97se 1943 metais Hub\xc4\x97jaus provincijoje. J\xc5\xb3 nat\xc5\xabralus paplitimo arealas yra vidurio Kinijoje Si\xc4\x8duano ir Hub\xc4\x97jaus provincijos.\n_START_SECTION_\nGr\xc4\x97sm\xc4\x97 ir apsauga\n_START_PARAGRAPH_\nVisi sekvojiniai med\xc5\xbeiai negaus\xc5\xabs ir laikomi nykstan\xc4\x8diais. Didysis mamutmedis ir Vis\xc5\xbeal\xc4\x97 sekvoja yra labai pa\xc5\xbeeid\xc5\xbeiami med\xc5\xbeiai, prie to prisideda ir j\xc5\xb3 paplitimas ma\xc5\xbeame regione. Tikroji metasekvoja laikoma gr\xc4\x97smingai nykstan\xc4\x8dia r\xc5\xab\xc5\xa1imi. JAV, d\xc4\x97l Mamutmed\xc5\xbei\xc5\xb3 ir Sekvoj\xc5\xb3 apsaugos, j\xc5\xb3 augimo sengir\xc4\x97se buvo \xc4\xafkurti nacionaliniai parkai. Visos \xc5\xa1io po\xc5\xa1eimio med\xc5\xbei\xc5\xb3 r\xc5\xab\xc5\xa1ys \xc4\xafra\xc5\xa1ytos \xc4\xaf Tarptautin\xc4\x97s raudonosios knygos s\xc4\x85ra\xc5\xa1us.\n_START_SECTION_\nPanaudojimas\n_START_PARAGRAPH_\nDvi augan\xc4\x8dios Kalifornijoje r\xc5\xab\xc5\xa1ys nuo XIX a. am\xc5\xbeiaus prad\xc5\xbeios, o Kinijoje nuo 1948 buvo imtos pla\xc4\x8diai naudoti sodininkyst\xc4\x97je net toli u\xc5\xbe nat\xc5\xabralaus paplitimo arealo rib\xc5\xb3. Jos imtos sodinti botanikos soduose, miest\xc5\xb3 parkuose, priva\xc4\x8diose valdose pavieni\xc5\xb3 \xc5\xbemoni\xc5\xb3, ten kur tinkamas j\xc5\xb3 augimui klimatas. J\xc5\xb3 sodinimas ir auginimas pla\xc4\x8diai i\xc5\xa1plito ir u\xc5\xbe nat\xc5\xabralaus arealo rib\xc5\xb3 ir gausiai aptinkamos kitose Kalifornijos vietov\xc4\x97se, netoli palei Ramiojo vandenyno pakrant\xc4\x99 \xc5\xa1iaur\xc4\x97s vakar\xc5\xb3 JAV dalyje, JAV ryt\xc5\xb3 pakrant\xc4\x97je, Kinijoje, JK, Vokietijoje. JAV, ypa\xc4\x8d esan\xc4\x8diuose nacionaliniuose parkuose kur auga Sekvojos ir Mamutmed\xc5\xbeiai, yra gausiai turist\xc5\xb3 lankomos vietos. Sekvojiniai med\xc5\xbeiai panaudojami ir kaip papildom\xc5\xb3 \xc5\xbeini\xc5\xb3 \xc4\xafvairiose mokymo programose priemon\xc4\x97, pa\xc5\xbein\xc4\x8diai su Pleistoceno epochos gamtovaizd\xc5\xbeio flora.'